IRIARTE OKIÑENA (EH Bildu, 2017-02-03):
Ñabardura txiki batzuk, Urkullu jauna.
Desprezioz ez, hori, esaten dizut eta sinestu iezadazu. Irudituko zaizu agian termino batzuk ez direla gustukoenak, baina Euskal Herria Bildutik ez duzu despreziorik inongo momentutan jasoko. Desadostasunak agian bai, baina hitz ematen dizut.
Ongi etorriei dagokionez, ba ia asko egin zaizkigu eta ea bukatzen den ongi etorrien joan etorri hau ere. Edozein kasutan, jauzia eman behar baldin bada, ni prest nago gaur jauzi hori emateko eta ñabarduratan eta lehenengo urratsetan baldin bada ere, esateko egindako lanean, gauza asko lortu dituela herri honek.
Eta hori esan duzunez, jauzi bat zela, jauzia nire aldetik eta Euskal Herria Bilduren aldetik emana dagoela esaten dizut.
Esaten didazu bilateralitatean sinesten duzula, adostasunean sinesten duzula eta itunean sinesten duzula. Eta nik ere horrelaxe sinestu nahiko nuke, Urkullu jauna. Ez ezazu pentsa Euskal Herria Bilduk beste era bateko, ez dakit, harremanen bidez burutu nahiko lukeenik egoera hau eta jauzi hori eman nahiko nukeenean, ez nukeenik nahi aurrez aurre izatea Estatu bat askoz ere demokratikoagoa, Europako beste herrialdeetan gertatzen den bezala, eta euren artean, era bilateralean negoziatu ostean, nolabaiteko erantzunak eta adostasunak, eta akordioak eta paktuak gauzatuko lituzkeenak.
Askoz ere errazagoa izango litzateke, adostu, hauteskunde kanpaina bat egin, bakoitzak bere iritzia eman eta iritsi beste Europako herrialde batzuetara iritsi diren bezala.
Baina ikusten duguna da Espainian une honetan eta azkeneko urte askotan, aurrez aurre izan ditugun gobernuak ez dutela urrats demokratiko hori eman eta ez dirudiela behintzat oso gertuan dagoenik halakorik.
Eta gertu gertukoa eta azken egunetakoa, gogoratzeagatik bakarrik, esango dut, Kataluniak bere urrats berrien berri eman duenean, zer-nolako erantzuna eman dion Espainiako Gobernuak eta zer-nolako neurriak hartuko dituela, esan duen Espainiako Gobernuak.
Eta zentzu honetan, uste dut gu ere erronka berri baten aurrean jartzen gaituela Espainiako Gobernuaren erantzunak, Kataluniaren aurrean izan duen erantzunak.
Zeren, zer egingo du Gobernu honek egoera horren aurrean? Eta zer egingo du Gobernu honek Kataluniak erreferendum hori egiten baldin badu? Zein aurpegi geratuko zaigu?
Ez dakit sinesten duzuen edo ez duzuen sinesten hori gertatu daitekeenik, baina gertatu daiteke aukeraren artean badagoela uste dut eta horren aurrean ere Gobernu honek zerbait esan beharko lukeela iruditzen zait.
Uste dut beste erronka bat ere izango dela.
Ez dakit Erkoreka jaunak esan zigun, erresistitu edo lan egin. Nik uste dut erresistitu esan zuela, baina berdin da, ez gara hitzetan katramilatuko.
Nik azkenean bai ulertu niona izan zela, eskatzen ziola Legebiltzar honi elkarlanean aritzea, hain zuzen ere, bai bide judizialetik, bide politikotik eta bai Espainiak, esango nuke, estrategia bezala herri honek aurrera egin ez dezan izan dituen bide guztietatik aurrera egiten utzi ez digula.
Beraz, bat izan hitz edo bestea izan hitza, berdintsu zait, azkenean hori zelako espiritua. Hala ere, begiratuko dut hitz zehatza zein zen.
Urkullu jauna, gu jauzi hori emateko prest gaude eta jauzi horren inguruan esan didazuna esan didazulako neronek eman dut hemen, tribuna honetan, lehengo txiki hori duen balioan eta ez gehiagoan.
Eman dezagun jauzia. Baina era berean esaten dizut iruditzen zaidala aurrean daukagun Estatu horrek asko aldatu egin beharko duela sinestu ahal izateko bai bilateralitatean, bai paktuan eta bai adostasunetan. Komeni zaienean egingo duten eta ez zaienean komeni kontrakoa egingo dute. Azken urteetan hori erakutsi digute, behintzat.
Eskerrik asko.